P6_TA(2005)0209

Γενικοί προσανατολισμοί των οικονομικών πολιτικών

Ψήφισμα του Ευρωπαϊκού Κοινοβουλίου σχετικά με τη σύσταση της Επιτροπής για τους γενικούς προσανατολισμούς των οικονομικών πολιτικών των κρατών μελών και της Κοινότητας στο πλαίσιο των ολοκληρωμένων κατευθυντήριων γραμμών για την ανάπτυξη και την απασχόληση (περίοδος 2005-2008) (COM(2005)0141 — 2005/2017(INI))

Το Ευρωπαϊκό Κοινοβούλιο,

- έχοντας υπόψη τη σύσταση της Επιτροπής (COM(2005)0141),

- έχοντας υπόψη το άρθρο 99, παράγραφος 2, της Συνθήκης ΕΚ,

- έχοντας υπόψη τις οικονομικές προβλέψεις της Επιτροπής την άνοιξη του 2005 για τη ζώνη του ευρώ και την Ευρωπαϊκή Ένωση (2005-2006),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου της Λισσαβόνας της 23ης και 24ης Μαρτίου 2000, του Ευρωπαϊκού Συμβουλίου του Γκέτεμποργκ της 15ης και 16ης Ιουνίου 2001 και του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002,

- έχοντας υπόψη τα συμπεράσματα της Προεδρίας των Ευρωπαϊκών Συμβουλίων των Βρυξελλών της 20ής και 21ης Μαρτίου 2003, της 16ης και 17ης Οκτωβρίου 2003, της 25ης και 26ης Μαρτίου 2004, της 4ης και 5ης Νοεμβρίου 2004, καθώς και της 22ας και 23ης Μαρτίου 2005,

- έχοντας υπόψη το ψήφισμά του της 22ας Φεβρουαρίου 2005 σχετικά με την κατάσταση της ευρωπαϊκής οικονομίας — προπαρασκευαστική έκθεση σχετικά με τους γενικούς προσανατολισμούς της οικονομικής πολιτικής [1],

- έχοντας υπόψη το άρθρο 107 του Κανονισμού του,

- έχοντας υπόψη την έκθεση της Επιτροπής Οικονομικών και Νομισματικών Υποθέσεων (A6-0150/2005),

Α. επισημαίνοντας ότι η ανάπτυξη της ζώνης του ευρώ και της Ευρωπαϊκής Ένωσης των 25 δεν κατορθώνει να ανταποκριθεί με σταθερότητα στις δυνατότητές της και ότι παραμένει ιδιαίτερα μικρή, ιδίως στις τέσσερις βασικές οικονομίες της ζώνης του ευρώ· επισημαίνοντας ότι η κατανάλωση των νοικοκυριών παραμένει αδύναμη και ότι οι οικονομικές προοπτικές για το 2005 και 2006 παρουσιάζονται μη ικανοποιητικές, συμβάλλοντας έτσι στη διατήρηση υψηλού ποσοστού ανεργίας η οποία δεν θα μειωθεί παρά μόνο με αργούς ρυθμούς· ότι, καίτοι τα επιτόκια είναι στα χαμηλότερα επίπεδα από το τέλος του 2ου Παγκοσμίου Πολέμου η επενδυτική τάση είναι περιορισμένη·

Β. ότι οι διαρθρωτικές μεταρρυθμίσεις των αγορών προϊόντων, ενέργειας και εργασίας, καθώς και των φορολογικών συστημάτων και της εφαρμογής της εσωτερικής αγοράς δεν εφαρμόστηκαν σε όλα τα κράτη μέλη με τον επιβαλλόμενο ζήλο και ότι οι μεταρρυθμίσεις σε κοινοτικό επίπεδο προχωρούν με αργό ρυθμό,

Γ. επισημαίνοντας ότι το σύμφωνο σταθερότητας και ανάπτυξης έχει συμβάλει στη διατήρηση χαμηλού ύψους πληθωρισμού και ιστορικά χαμηλού ύψους επιτοκίων,

Δ. επισημαίνοντας ότι ο ανταγωνισμός σε παγκόσμιο επίπεδο αυξάνεται σταθερά· ότι η Ευρωπαϊκή Ένωση υπολείπεται όσον αφορά τους ρυθμούς ανάπτυξης πολλών άλλων περιοχών του πλανήτη ενώ απειλούνται τα μερίδιά της στις αγορές τρίτων χωρών· επισημαίνοντας ότι η μέση οικονομική ανάπτυξη της Ένωσης υπολείπεται της ανάπτυξης των ΗΠΑ καθώς και ορισμένων βασικών οικονομιών της Ασίας,

Ε. επισημαίνοντας ότι η στρατηγική της Λισσαβόνας απαιτεί την κινητοποίηση όλων των υφισταμένων μέσων, ιδιαίτερα των γενικών προσανατολισμών οικονομικής πολιτικής (ΓΠΟΠ), του 7ου προγράμματος-πλαισίου της ΕΕ στον τομέα της έρευνας (2007-2013) και του προγράμματος-πλαισίου στον τομέα της ανταγωνιστικότητας και της καινοτομίας (2007-2013), καθώς και τον αναπροσανατολισμό των δαπανών προς κονδύλια που ευνοούν την ανάπτυξη και, κατά συνέπεια, την απασχόληση στο πλαίσιο των δημοσιονομικών προοπτικών 2007-2013,

ΣΤ. επισημαίνοντας ότι η διαδικασία της Λισσαβόνας εγγράφεται στα πλαίσια της στρατηγικής για τη βιώσιμη ανάπτυξη της ΕΕ και ότι η περιβαλλοντική διάσταση πρέπει να αποτελεί αναπόσπαστο μέρος της ευρωπαϊκής στρατηγικής για την ανάκαμψη της απασχόλησης,

Ζ. επισημαίνοντας ότι η Ένωση αποτελείται πλέον από 455 εκατομμύρια γυναίκες και άνδρες που προέρχονται από 25 χώρες με σημαντικές διαφορές μεταξύ τους· ότι οι οικονομικές και κοινωνικές διαφορές μεταξύ των κρατών μελών είναι μεγάλες και, συχνά μάλιστα στο εσωτερικό των ίδιων των χωρών πράγμα που υπογραμμίζει τις δυνατότητες και την ανάγκη αυξημένων εμπορικών δραστηριοτήτων σε όλους τους τομείς καθώς και την αναγκαιότητα να ολοκληρωθεί η ενιαία αγορά· επισημαίνοντας ότι η ανάπτυξη σε ορισμένα κράτη μέλη είναι σημαντικά μεγαλύτερη σε σχέση με άλλα κράτη μέλη· ότι ο καθορισμός πολύ γενικών κατευθυντήριων γραμμών ενδέχεται να μην λαμβάνει υπόψη του την ποικιλομορφία των προβλημάτων,

Η. επισημαίνοντας ότι η οικονομική ανάπτυξη δεν αποτελεί αυτοσκοπό αλλά συνιστά τμήμα ολοκληρωμένης προσέγγισης που αποσκοπεί στην ευημερία και στην ποιότητα ζωής των πολιτών· επισημαίνοντας ότι η επιδίωξη της βιώσιμης ανάπτυξης πρέπει να βασίζεται σε κοινωνικές, εργασιακές, περιβαλλοντικές και δημοσιονομικές πολιτικές που επιδεικνύουν αίσθημα ευθύνης έναντι των μελλοντικών γενεών καθώς και σεβασμό προς τις ιδιαίτερες συνθήκες των κρατών μελών·

Θ. επισημαίνοντας ότι η ανεργία αποτελεί τη μεγαλύτερη κοινωνική αδικία· ότι η κοινωνική συνοχή μπορεί να ενισχυθεί μόνο εάν διατηρηθεί υψηλό επίπεδο κοινωνικής προστασίας και υψηλό επίπεδο απασχόλησης, σύμφωνα με τους στόχους που ορίζει η Συνθήκη·

Ι. επισημαίνοντας ότι η ανάπτυξη μπορεί να επιτευχθεί μόνο με μεγαλύτερη ανταγωνιστικότητα και περισσότερες επενδύσεις· επισημαίνοντας ότι η Ένωση σημειώνει μεγάλη καθυστέρηση στον τομέα της έρευνας και της ανάπτυξης, καθώς και στους τομείς της καινοτομίας και των επενδύσεων στην ίδρυση νέων επιχειρήσεων,

1. χαιρετίζει την ολοκληρωμένη παρουσίαση των ΓΠΟΠ και των κατευθυντήριων γραμμών για την απασχόληση, που επικεντρώνονται στην ανάπτυξη και στην απασχόληση, ενώ παράλληλα παραμένουν προσκολλημένες στη ισορροπία των τριών πυλώνων της στρατηγικής της Λισσαβόνας σύμφωνα με τα συμπεράσματα της Προεδρίας του Ευρωπαϊκού Συμβουλίου των Βρυξελλών της 22ας και 23ης Μαρτίου 2005· επισημαίνει ότι η ολοκληρωμένη αυτή παρουσίαση καταδεικνύει τη συμπληρωματικότητα μεταξύ οικονομικής και κοινωνικής πολιτικής και τη βούληση για πρόοδο προς την κατεύθυνση της απλούστευσης και της μεγαλύτερης ευκρίνειας του ήδη διαμορφωμένου κοινοτικού μακροοικονομικού πλαισίου· εκφράζει τη λύπη του για το γεγονός ότι οι συστάσεις της Επιτροπής προς αναζωογόνηση της ανάπτυξης και της απασχόλησης δεν δίνουν αρκετή προσοχή στην περιβαλλοντική διάσταση· υπενθυμίζει ότι οι περιβαλλοντικές απαιτήσεις θα συμβάλουν στη δημιουργία μιας δυναμικής, αποδοτικής και μελλοντοστραφούς οικονομίας, η οποία θα προσφέρει στους πολίτες υψηλό επίπεδο ποιότητας ζωής·

2. στηρίζει την αποφασιστικότητα του Συμβουλίου και της Επιτροπής να δώσουν μεγαλύτερη έμφαση στην ανάπτυξη και στην απασχόληση με αύξηση της ανταγωνιστικότητας, με την πραγμάτωση της εσωτερικής αγοράς και στον τομέα των υπηρεσιών και με την παγίωση αποτελεσματικότερων δημοσίων υπηρεσιών και, κατά συνέπεια, με την ενίσχυση της εσωτερικής ζήτησης·

3. τονίζει τη σημασία της δημιουργίας θέσεων απασχόλησης στον τομέα παροχής υπηρεσιών προς τα άτομα και το κοινωνικό σύνολο για μια κοινωνία με υψηλό επίπεδο γυναικείας απασχόλησης και με πληθυσμό γηράσκοντα και συγκεντρωμένο στα αστικά κέντρα· τονίζει τη σπουδαιότητα της διαφοροποίησης και του αυξημένου ανταγωνισμού σε ένα τομέα όπου είναι σημαντικό να παρέχεται στους πολίτες το υψηλότερο δυνατό επίπεδο υπηρεσιών καθώς και ένα φάσμα επιλογών, καθώς οι στόχοι αυτοί δημιουργούν επίσης ευκαιρίες για επιχειρηματικές δραστηριότητες τόσο από γυναίκες όσο και από άνδρες·

4. εκφράζει τη λύπη του για τον πολύ γενικό χαρακτήρα των ολοκληρωμένων κατευθυντηρίων γραμμών, οι οποίες δεν λαμβάνουν επαρκώς υπόψη τους τις διαφορές μεταξύ των κρατών μελών· υποστηρίζει την πρόθεση της Επιτροπής να παρουσιάσει ανακοίνωση στην οποία θα προσδιορίζονται οι πιο σημαντικές προκλήσεις για κάθε κράτος μέλος, ειδικότερα στον τομέα των διαρθρωτικών μεταρρυθμίσεων και των επενδύσεων καθώς και την ταχύτερη ανταλλαγή προηγμένης γνώσης κατά τον καθορισμό της οικονομικής πολιτικής·

5. υπενθυμίζει ότι η υγεία του μακροοικονομικού περιβάλλοντος απαιτεί επαρκή ανάδραση μεταξύ συντονισμένων δημοσιονομικών πολιτικών, ανεξάρτητη νομισματική πολιτική που διατηρεί το στόχο της σταθερότητας των τιμών και επιδιώκει πέραν τούτου την επίτευξη των γενικών στόχων της Ένωσης όπως θεσπίζονται με τη Συνθήκη, στην προσπάθεια για την επίτευξη καλύτερων συνθηκών διαβίωσης και των στόχων της βιώσιμης ανάπτυξης· καλεί τα κράτη μέλη να εφαρμόσουν διαρθρωτικές μεταρυθμίσεις που βοηθούν στην ενθάρρυνση των επενδύσεων και επομένως να αξιοποιήσουν πλήρως τα χαμηλά επιτόκια που διασφαλίζει η ΕΚΤ καθώς και να χρησιμοποιήσουν τα περιθώρια ελιγμών του αναθεωρημένου Συμφώνου Σταθερότητας και Ανάπτυξης, ώστε να προωθήσουν ποιοτικότερη ευρωπαϊκή οικονομική ανάπτυξη·

6. τονίζει την έλξη που ασκεί το ευρωπαϊκό πρότυπο και τη σημασία του ρόλου της Ένωσης και των κρατών μελών στο παγκόσμιο εμπόριο· υπογραμμίζει την ανάγκη για αγορά εργασίας που θα είναι ανοικτή σε όλους τους πολίτες και αρκετά ευέλικτη ώστε να βοηθά τα άτομα να επιλέγουν την είσοδό τους σε αυτή, και να μην υποχρεώνει τα μεγαλύτερης ηλικίας άτομα, που είναι πρόθυμα να εργασθούν, να αποχωρούν από τις θέσεις απασχόλησής τους·

7. τονίζει την ανάγκη αναδιάρθρωσης της οικονομικής πολιτικής, εστιάζοντάς την σε παράγοντες σχετικούς προς την αύξηση της παραγωγικότητας, όπως ο εκσυγχρονισμός της οικονομίας, ο εκσυγχρονισμός των γνώσεων και της κοινωνικής πρόνοιας, ο εκσυγχρονισμός των θεσμικών ρυθμίσεων προς αντιμετώπιση των προκλήσεων της πρόσφατης διεύρυνσης, των απαιτήσεων της σύγχρονης οικονομίας και προς αντίσταση στις αποπληθωριστικές πιέσεις του τρίτου κόσμου·

8. υπενθυμίζει ότι η αύξηση της παραγωγικότητας της εργασίας, οι προσπάθειες για ενίσχυση της ανταγωνιστικότητας, των επενδύσεων και της ανάπτυξης συνιστούν προϋποθέσεις για υψηλότερους μισθούς και δίκαιη κατανομή των καρπών της ανάπτυξης, της απασχόλησης και της κοινωνικής συνοχής· υπογραμμίζει ότι η ανάπτυξη αυτή πρέπει να ακολουθείται από την υποχρέωση των επιχειρήσεων να αναλαμβάνουν τις κοινωνικές τους ευθύνες·

9. πιστεύει ότι η ενισχυμένη και βιώσιμη ανάπτυξη στην Ευρώπη προϋποθέτει ταυτόχρονη και συντονισμένη δράση όλων των κρατών μελών, όπως την ολοκλήρωση της εσωτερικής αγοράς, μεγαλύτερο ύψος επενδύσεων και καινοτόμους και δραστικές μεταρρυθμίσεις της αγοράς εργασίας·

10. εκφράζει τη λύπη του για τους όρους, ιδίως από απόψεως χρονοδιαγράμματος, υπό τους οποίους το Κοινοβούλιο καλείται να εκφραστεί επί των ολοκληρωμένων κατευθυντηρίων γραμμών· ζητεί να διευκρινιστούν, μέχρι το Ευρωπαϊκό Συμβούλιο του Ιουνίου 2005, οι όροι της διοργανικής συνεργασίας όσον αφορά τις ολοκληρωμένες κατευθυντήριες γραμμές, ούτως ώστε να μην επαναληφθεί η κατάσταση αυτή, λαμβάνοντας ταυτόχρονα υπόψη τις συνέπειες της αναθεώρησης της στρατηγικής της Λισσαβόνας·

11. ζητεί από το Συμβούλιο να λάβει υπόψη του τις ακόλουθες τροποποιήσεις:

ΣΥΣΤΑΣΗ ΤΗΣ ΕΠΙΤΡΟΠΗΣ | ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ |

Τροποποίηση 1

Τμήμα A, κεφάλαιο A.1, τέταρτο εδάφιο

Κατευθυντήρια γραμμή. Για να εξασφαλιστεί οικονομική σταθερότητα τα κράτη μέλη πρέπει να διατηρήσουν τους μεσοπρόθεσμους δημοσιονομικούς τους στόχους καθ' όλη τη διάρκεια του οικονομικού κύκλου και, για όσο διάστημα δεν έχει επιτευχθεί ο στόχος αυτός, να λαμβάνουν όλα τα αναγκαία διορθωτικά μέτρα βάσει του Συμφώνου Σταθερότητας και Ανάπτυξης. Με την επιφύλαξη της υποχρέωσης αυτής, τα κράτη μέλη πρέπει να αποφεύγουν την εφαρμογή δημοσιονομικών πολιτικών που επιτείνουν την επίδραση κυκλικών παραγόντων. Τα κράτη μέλη με μη διατηρήσιμα ελλείμματα στο ισοζύγιο τρεχουσών συναλλαγών πρέπει να καταβάλλουν προσπάθειες για την απορρόφησή τους εφαρμόζοντας διαρθρωτικές μεταρρυθμίσεις που ενισχύουν την εξωτερική τους ανταγωνιστικότητα και δημοσιονομικές πολιτικές που συμβάλλουν στην απορρόφηση του ελλείμματος. (Ολοκληρωμένη κατευθυντήρια γραμμή αριθ. 1). | Κατευθυντήρια γραμμή. Για να εξασφαλιστεί οικονομική σταθερότητα, προκειμένου να διευκολυνθεί η οικονομική ανάπτυξη και να μετουσιωθεί το ανταγωνιστικό πλεονέκτημα της ποικιλομορφίας της πολιτιστικής κληρονομιάς και του διανοητικού κεφαλαίου σε αύξηση της παραγωγικότητας με κινητήριο δύναμη την καινοτομία, τα κράτη μέλη πρέπει να διατηρήσουν τους μεσοπρόθεσμους δημοσιονομικούς τους στόχους καθ' όλη τη διάρκεια του οικονομικού κύκλου και, για όσο διάστημα δεν έχει επιτευχθεί ο στόχος αυτός, να λαμβάνουν όλα τα αναγκαία διορθωτικά μέτρα βάσει του Συμφώνου Σταθερότητας και Ανάπτυξης. Με την επιφύλαξη της υποχρέωσης αυτής, τα κράτη μέλη πρέπει να αποφεύγουν την εφαρμογή δημοσιονομικών πολιτικών που επιτείνουν την επίδραση κυκλικών παραγόντων. Τα κράτη μέλη με μη διατηρήσιμα ελλείμματα στο ισοζύγιο τρεχουσών συναλλαγών πρέπει να καταβάλλουν προσπάθειες για την απορ- ρόφησή τους εφαρμόζοντας διαρθρωτικές μεταρρυθμίσεις που ενισχύουν την εξωτερική τους ανταγωνιστικότητα και δημοσιονομικές πολιτικές που συμβάλλουν στην απορρόφηση του ελλείμματος,ιδίως χρησιμοποιώντας τους καρπούς της ανάπτυξης· επιπλέον, τα κράτη μέλη πρέπει να κατευθύνουν εκ νέου τις δημόσιες δαπάνες προς κατηγορίες του προϋπολογισμού που στηρίζουν τους στόχους της στρατηγικής της Λισαβόνας και ειδικότερα προς επενδύσεις που στοχεύουν στην ανάπτυξη των ανθρωπίνων πόρων, της γνώσης, της καινοτομίας και των υποδομών ούτως ώστε να υποβοηθηθεί η οικονομική ανάπτυξη. (Ολοκληρωμένη κατευθυντήρια γραμμή αριθ. 1). |

Τροποποίηση 2

Τμήμα A, κεφάλαιο A.1, έβδομο εδάφιο

Κατευθυντήρια γραμμή. Για να διασφαλιστεί η οικονομική βιωσιμότητα, τα κράτη μέλη πρέπει, εν όψει του αναμενόμενου κόστους από την γήρανση του πληθυσμού, να μειώσουν με ικανοποιητικό ρυθμό το δημόσιο χρέος, ενισχύοντας έτσι τα δημόσια οικονομικά τους, να μεταρρυθμίσουν τα εθνικά συστήματα συνταξιοδότησης και περίθαλψης ώστε να καταστούν οικονομικά βιώσιμα και από κοινωνικής άποψης επαρκή και προσβάσιμα, και να λάβουν μέτρα για αύξηση του ποσοστού απασχόλησης και της προσφοράς εργατικού δυναμικού. (Ολοκληρωμένη κατευθυντήρια γραμμή αριθ. 2). Βλέπε επίσης ολοκληρωμένη κατευθυντήρια γραμμή "Να προωθηθεί μία προσέγγιση της εργασίας βασιζόμενη στον κύκλο ζωής" (αριθ. 17). | Κατευθυντήρια γραμμή. Για να διασφαλιστεί η οικονομική βιωσιμότητα ως βάση για αυξημένη απασχόληση, τα κράτη μέλη πρέπει, εν όψει του αναμενόμενου κόστους από την γήρανση του πληθυσμού και λαμβάνοντας υπόψη τον συγκυριακό κύκλο, να μειώσουν με ικανοποιητικό ρυθμό το δημόσιο χρέος, ενισχύοντας έτσι τα δημόσια οικονομικά τους, να μεταρρυθμίσουν τα φορολογικά συστήματα, μειώνοντας μεταξύ άλλων την επιβάρυνση των χαμηλών εισοδημάτων, να μεταρρυθμίσουν περαιτέρω τα εθνικά συστήματα συνταξιοδότησης και περίθαλψης ώστε να καταστούν οικονομικά βιώσιμα και από κοινωνικής άποψης ικανοποιητικά και προσβάσιμα, και να λάβουν μέτρα για αύξηση της ευθύνης των πολιτών όσον αφορά τα συνταξιοδοτικά συστήματα, το ποσοστό απασχόλησης και υψηλής ποιότητας προσφορά εργατικού δυναμικού. (Ολοκληρωμένη κατευθυντήρια γραμμή αριθ. 2). Βλέπε επίσης ολοκληρωμένη κατευθυντήρια γραμμή "Να προωθηθεί μία προσέγγιση της εργασίας βασιζόμενη στον κύκλο ζωής" (αριθ. 17). |

Τροποποίηση 3

Τμήμα A, κεφάλαιο A.1, ένατο εδάφιο

Κατευθυντήρια γραμμή. Για να προωθηθεί η αποτελεσματική κατανομή των πόρων, τα κράτη μέλη πρέπει, τηρώντας τις κατευθυντήριες γραμμές για την οικονομική σταθερότητα και τη βιωσιμότητα, να διαθέσουν ένα μεγάλο μέρος των δημόσιων δαπανών τους σε αναπτυξιακά μέτρα, να προσαρμόσουν τα φορολογικά τους συστήματα με τρόπο που να ενισχύουν το αναπτυξιακό δυναμικό, να καθιερώσουν μηχανισμούς αξιολόγησης της σχέσης μεταξύ δημόσιων δαπανών και επίτευξης των τεθέντων στόχων της πολιτικής και να εξασφαλίσουν την γενικότερη συνοχή των μεταρρυθμιστικών μέτρων. (Ολοκληρωμένη κατευθυντήρια γραμμή αριθ. 3). | Κατευθυντήρια γραμμή. Για να προωθηθεί η αποτελεσματική κατανομή των πόρων, τα κράτη μέλη πρέπει, τηρώντας τις κατευθυντήριες γραμμές για την οικονομική σταθερότητα και τη βιωσιμότητα, να διαθέσουν ένα μεγάλο μέρος των δημόσιων δαπανών τους σε αναπτυξιακά μέτρα και σε μέτρα υπέρ της απασχόλησης και να προσαρμόσουν τα φορολογικά τους συστήματα με τρόπο που να ενισχύουν τη δυνητική ανάπτυξη και να τονώνουν τις ιδιωτικές επενδύσεις, ιδίως διαμορφώνοντας ένα φορολογικό πλαίσιο που να είναι ευνοϊκό για τις ΜΜΕ και να προσφέρει κίνητρα για τη δημιουργία θέσεων απασχόλησης· τα κράτη μέλη πρέπει να συνεργαστούν για την καταπολέμηση της φοροδιαφυγής· πρέπει επίσης να καθιερώσουν μηχανισμούς αξιολόγησης της σχέσης μεταξύ δημόσιων δαπανών και επίτευξης των τεθέντων στόχων της πολιτικής και να εξασφαλίσουν την γενικότερη συνοχή των μεταρρυθμιστικών μέτρων. (Ολοκληρωμένη κατευθυντήρια γραμμή αριθ. 3). |

Τροποποίηση 4

Τμήμα A, κεφάλαιο A.1, ενδέκατο εδάφιο

Κατευθυντήρια γραμμή. Για να ενισχυθεί η συνοχή μεταξύ μακροοικονομικών και διαρθρωτικών πολιτικών, τα κράτη μέλη πρέπει να υλοποιήσουν μεταρρυθμίσεις που ενισχύουν το μακροοικονομικό πλαίσιο, μέσω της αύξησης της ευελιξίας, της κινητικότητας και της ικανότητας προσαρμογής στην παγκοσμιοποίηση, στην τεχνολογική πρόοδο και στις κυκλικές μεταβολές. (Ολοκληρωμένη κατευθυντήρια γραμμή αριθ. 4). Βλέπε επίσης ολοκληρωμένη κατευθυντήρια γραμμή "Να προωθηθεί η ευελιξία σε συνδυασμό με την ασφάλεια της απασχόλησης και να μειωθεί ο κατακερματισμός της αγοράς εργασίας" (αριθ. 20). | Κατευθυντήρια γραμμή. Για να ενισχυθεί η συνοχή μεταξύ μακροοικονομικών και διαρθρωτικών πολιτικών, τα κράτη μέλη πρέπει να υλοποιήσουν μεταρρυθμίσεις που ενισχύουν το μακροοικονομικό πλαίσιο, μέσω της διατήρησης αυστηρών φορολογικών διαδικασιών, της τόνωσης των επενδύσεων και της επιχειρηματικότητας, της στήριξης της εμπιστοσύνης των καταναλωτών και της περαιτέρω αύξησης της προσαρμοστικότητας, της κινητικότητας, της δημιουργικότητας και της ικανότητας προσαρμογής στις προκλήσεις της παγκοσμιοποίησης, της τεχνολογικής προόδου και των κυκλικών μεταβολών· πρέπει να δοθεί ιδιαίτερη προσοχή στην ευελιξία και στην ασφάλεια της αγοράς εργασίας. (Ολοκληρωμένη κατευθυντήρια γραμμή αριθ. 4). Βλέπε επίσης ολοκληρωμένη κατευθυντήρια γραμμή "Να προωθηθεί η ευελιξία σε συνδυασμό με την ασφάλεια της απασχόλησης και να μειωθεί ο κατακερματισμός της αγοράς εργασίας" (αριθ. 20). |

Τροποποίηση 5

Τμήμα A, κεφάλαιο A.1, δέκατο τέταρτο εδάφιο

Κατευθυντήρια γραμμή. Για να εξασφαλιστεί ότι οι μισθολογικές εξελίξεις συμβάλλουν στην μακροοικονομική σταθερότητα και την οικονομική ανάπτυξη, και για να αυξηθεί η προσαρμοστικότητα, τα κράτη μέλη πρέπει να λάβουν μέτρα ώστε η ονομαστική αύξηση των μισθών και του κόστους εργασίας να παραμείνει συμβατή με τη σταθερότητα των τιμών και την εξέλιξη της παραγωγικότητας μεσοπρόθεσμα, λαμβάνοντας υπόψη τις υφιστάμενες διαφορές ως προς τις δεξιότητες και τις συνθήκες των τοπικών αγορών εργασίας. (Ολοκληρωμένη κατευθυντήρια γραμμή αριθ. 5). Βλέπε επίσης ολοκληρωμένη κατευθυντήρια γραμμή "Να εξασφαλιστεί ευνοϊκή προς την απασχόληση εξέλιξη των μισθών και άλλων στοιχείων κόστους που συνδέονται με την εργασία" (αριθ. 21). | Κατευθυντήρια γραμμή. Για να εξασφαλιστεί ότι οι μισθολογικές εξελίξεις συμβάλλουν στην μακροοικονομική σταθερότητα, στην ανάπτυξη και στην απασχόληση και για να αυξηθεί η προσαρμοστικότητα, τα κράτη μέλη και οι κοινωνικοί εταίροι πρέπει να λάβουν μέτρα ώστε η ονομαστική αύξηση των μισθών και του κόστους εργασίας να παραμείνει συμβατή με την εξέλιξη της παραγωγικότητας μεσοπρόθεσμα, λαμβάνοντας υπόψη τις υφιστάμενες διαφορές ως προς τις δεξιότητες και τις συνθήκες των τοπικών αγορών εργασίας· η υλοποίηση της ενιαίας αγοράς, οι μεταρρυθμίσεις στην αγορά εργασίας και η ενίσχυση της ευθύνης των κοινωνικών εταίρων όσον αφορά τη μείωση της ανεργίας με την αποκέντρωση των μισθολογικών διαπραγματεύσεων είναι ζωτικής σημασίας για την αύξηση των αμοιβών και τη μείωση των εισοδηματικών διαφορών, ενώ θα διατηρείται η συμβατότητα με την εξέλιξη της παραγωγικότητας και της ανταγωνιστικότητας. (Ολοκληρωμένη κατευθυντήρια γραμμή αριθ. 5). Βλέπε επίσης ολοκληρωμένη κατευθυντήρια γραμμή "Να εξασφαλιστεί ευνοϊκή προς την απασχόληση εξέλιξη των μισθών και άλλων στοιχείων κόστους που συνδέονται με την εργασία" (αριθ. 21). |

Τροποποίηση 6

Τμήμα A, κεφάλαιο A.2, έκτο εδάφιο

Κατευθυντήρια γραμμή. Για μία δυναμική και εύρυθμα λειτουργούσα ΟΝΕ, τα κράτη μέλη της ζώνης του ευρώ πρέπει να δώσουν ιδιαίτερη προσοχή στη δημοσιονομική πειθαρχία, και, στο πλαίσιο αυτό, τα κράτη που δεν έχουν ακόμη επιτύχει τον μεσοπρόθεσμο δημοσιονομικό τους στόχο πρέπει να επιδιώξουν τη βελτίωση του κυκλικά προσαρμοσμένου δημοσιονομικού τους ελλείμματος, μη λαμβανομένων υπόψη των έκτακτων και προσωρινών μέτρων, κατά τουλάχιστον 0,5 % του ΑΕΠ ετησίως κατά μέσο όρο, ή και περισσότερο σε περιόδους ευνοϊκής συγκυρίας. Τα κράτη μέλη πρέπει επίσης να επιδιώξουν διαρθρωτικές μεταρρυθμίσεις που θα βελτιώσουν την ανταγωνιστικότητα της ζώνης του ευρώ και την προσαρμογή της οικονομίας σε ασύμμετρες κρίσεις, και, τέλος, να μεριμνήσουν ώστε η επιρροή της ζώνης του ευρώ στο παγκόσμιο οικονομικό σύστημα να είναι ανάλογη της οικονομικής της βαρύτητας. (Ολοκληρωμένη κατευθυντήρια γραμμή αριθ. 6). | Κατευθυντήρια γραμμή. Για μία δυναμική και εύρυθμα λειτουργούσα ΟΝΕ, τα κράτη μέλη της ζώνης του ευρώ πρέπει να δώσουν ιδιαίτερη προσοχή στη δημοσιονομική πειθαρχία, για να διασφαλίσουν καλύτερο συντονισμό των οικονομικών και δημοσιονομικών τους πολιτικών, εναρμονίζοντας σε πρώτη φάση τα δημοσιονομικά τους χρονοδιαγράμματα· στο πλαίσιο αυτό, τα κράτη που δεν έχουν ακόμη επιτύχει τον μεσοπρόθεσμο δημοσιονομικό τους στόχο πρέπει να επιδιώξουν τη βελτίωση του κυκλικά προσαρμοσμένου δημοσιονομικού τους ελλείμματος, μη λαμβανομένων υπόψη των έκτακτων και προσωρινών μέτρων, κατά τουλάχιστον 0,5 % του ΑΕΠ ετησίως κατά μέσο όρο, ή και περισσότερο σε περιόδους ευνοϊκής συγκυρίας, λαμβάνοντας υπόψη ότι, στο μέλλον, θα πρέπει να συνεκτιμηθούν οι διαρθρωτικές μεταρρυθμίσεις κατά τον καθορισμό της διαδικασίας προσαρμογής στον μεσοπρόθεσμο στόχο και ότι θα πρέπει να επιτραπούν προσωρινές παρεκκλίσεις από τον στόχο αυτό για τις χώρες που τον έχουν ήδη επιτύχει· Τα κράτη μέλη πρέπει επίσης να επιδιώξουν διαρθρωτικές μεταρρυθμίσεις που θα βελτιώσουν την ανταγωνιστικότητα της ζώνης του ευρώ επενδύοντας στην καινοτομία, στη βιομηχανική πολιτική καθώς και στην εκπαίδευση και την επαγγελματική κατάρτιση και την προσαρμογή της οικονομίας σε ασύμμετρες κρίσεις. Τα κράτη μέλη πρέπει να ολοκληρώσουν τη μεταρρύθμιση του συμφώνου σταθερότητας και ανάπτυξης και να μεριμνούν για την αυστηρή του εφαρμογή με στόχο την αποκατάσταση της εμπιστοσύνης. Εξάλλου, τα κράτη μέλη εξασφαλίζουν τη διεθνή εκπροσώπηση της ζώνης ευρώ σύμφωνα με τις δεσμεύσεις που αναλήφθηκαν στο Ευρωπαϊκό Συμβούλιο της Βιέννης στις 11 και 12 Δεκεμβρίου 1998, ώστε ο ολοένα σημαντικότερος ρόλος του ευρώ στο παγκόσμιο οικονομικό σύστημα να είναι ανάλογος της οικονομικής του βαρύτητας. Στα νέα κράτη μέλη, η ονομαστική σύγκλιση πρέπει να συνοδεύεται από πραγματική σύγκλιση (Ολοκληρωμένη κατευθυντήρια γραμμή αριθ. 6). |

Τροποποίηση 7

Τμήμα B, κεφάλαιο B.1, τέταρτο εδάφιο

Κατευθυντήρια γραμμή. Για να αναπτυχθεί σε έκταση και σε βάθος η εσωτερική αγορά, τα κράτη μέλη πρέπει να επιταχύνουν την ενσωμάτωση των οδηγιών για την εσωτερική αγορά, να δώσουν προτεραιότητα στην αυστηρότερη και αποτελεσματικότερη εφαρμογή της νομοθεσίας για την εσωτερική αγορά, να επισπεύσουν την διαδικασία ολοκλήρωσης των χρηματοπιστωτικών αγορών, να καταργήσουν τα φορολογικά εμπόδια στις διασυνοριακές δραστηριότητες και να εφαρμόσουν αποτελεσματικά τους κανόνες περί δημοσίων συμβάσεων στην ΕΕ. (Ολοκληρωμένη κατευθυντήρια γραμμή αριθ. 7). | Κατευθυντήρια γραμμή. Για να αναπτυχθεί σε έκταση και σε βάθος η εσωτερική αγορά, τα κράτη μέλη πρέπει να επιταχύνουν την ενσωμάτωση των οδηγιών για την εσωτερική αγορά, να δώσουν προτεραιότητα στην αυστηρότερη και αποτελεσματικότερη εφαρμογή της νομοθεσίας για την εσωτερική αγορά, να επισπεύσουν την διαδικασία ολοκλήρωσης των χρηματοπιστωτικών αγορών, να καταργήσουν τα γραφειοκρατικά και φορολογικά εμπόδια στις διασυνοριακές δραστηριότητες συνεχίζοντας τις διαπραγματεύσεις για την εναρμόνιση της βάσης των φόρων και να εφαρμόσουν αποτελεσματικά τους κανόνες περί δημοσίων συμβάσεων στην ΕΕ. (Ολοκληρωμένη κατευθυντήρια γραμμή αριθ. 7). |

Τροποποίηση 8

Τμήμα B, κεφάλαιο B.1, ένατο εδάφιο

Κατευθυντήρια γραμμή. Για να εξασφαλιστούν ανοικτές και ανταγωνιστικές αγορές, τα κράτη μέλη πρέπει να δώσουν προτεραιότητα στην κατάργηση των κανονιστικών και άλλων εμποδίων που παρακωλύουν τον ανταγωνισμό σε σημαντικούς τομείς, στην αποτελεσματικότερη εφαρμογή της πολιτικής ανταγωνισμού, στην επιλεκτική ανάλυση της αγοράς από τις αρχές ανταγωνισμού και τις ρυθμιστικές αρχές προκειμένου να εντοπιστούν και να εξαλειφθούν τα εμπόδια στον ανταγωνισμό και στην πρόσβαση στην αγορά, σε μείωση των κρατικών ενισχύσεων που στρεβλώνουν τον ανταγωνισμό και στην αναπροσαρμογή των ενισχύσεων που προορίζονται να στηρίξουν ορισμένους οριζόντιους στόχους, όπως η έρευνα και η καινοτομία και η βελτιστοποίηση του ανθρωπίνου κεφαλαίου. Τα κράτη μέλη πρέπει επίσης να εφαρμόσουν πλήρως τα ήδη συμφωνηθέντα μέτρα όσον αφορά το άνοιγμα των βιομηχανιών δικτύου στον ανταγωνισμό για να εξασφαλίσουν αποτελεσματικό ανταγωνισμό σε ολοκληρωμένες αγορές ευρωπαϊκού επιπέδου, γεγονός που θα επιτρέψει παράλληλα την παροχή, σε ικανοποιητικές συνθήκες, υπηρεσιών γενικού οικονομικού συμφέροντος υψηλής ποιότητας. (Ολοκληρωμένη κατευθυντήρια γραμμή αριθ. 8). | Κατευθυντήρια γραμμή. Για να εξασφαλιστούν ανοικτές και ανταγωνιστικές αγορές, τα κράτη μέλη πρέπει να δώσουν προτεραιότητα στην κατάργηση των κανονιστικών και άλλων εμποδίων που παρακωλύουν τον ανταγωνισμό σε σημαντικούς τομείς, στην αποτελεσματικότερη εφαρμογή της πολιτικής ανταγωνισμού, στην επιλεκτική ανάλυση της αγοράς από τις αρχές ανταγωνισμού και τις ρυθμιστικές αρχές προκειμένου να εντοπιστούν και να εξαλειφθούν τα εμπόδια στον ανταγωνισμό και στην πρόσβαση στην αγορά, που είναι αντίθετα με τα συμφέροντα των καταναλωτών· σε εξάλειψη των κρατικών ενισχύσεων που στρεβλώνουν τον ανταγωνισμό στους κόλπους της εσωτερικής αγοράς, και στην αναπροσαρμογή των ενισχύσεων που προορίζονται να στηρίξουν ορισμένους οριζόντιους στόχους, όπως η έρευνα και η καινοτομία και η βελτιστοποίηση του ανθρωπίνου κεφαλαίου. Τα κράτη μέλη πρέπει επίσης να εφαρμόσουν πλήρως τα ήδη συμφωνηθέντα μέτρα όσον αφορά το άνοιγμα των βιομηχανιών δικτύου στον ανταγωνισμό για να εξασφαλίσουν αποτελεσματικό ανταγωνισμό σε ολοκληρωμένες αγορές ευρωπαϊκού επιπέδου, γεγονός που θα επιτρέψει παράλληλα την παροχή υπηρεσιών γενικού οικονομικού συμφέροντος υψηλής ποιότητας. (Ολοκληρωμένη κατευθυντήρια γραμμή αριθ. 8). |

Τροποποίηση 9

Τμήμα B, κεφάλαιο B.1, δέκατο τέταρτο εδάφιο

Κατευθυντήρια γραμμή. Για να δημιουργηθεί ελκυστικότερο επιχειρηματικό περιβάλλον, τα κράτη μέλη πρέπει να βελτιώσουν την ποιότητα των ρυθμίσεών τους με μία συστηματική και αυστηρή εκτίμηση των οικονομικών, κοινωνικών και περιβαλλοντικών επιπτώσεών τους, λαμβάνοντας παράλληλα υπόψη το διοικητικό κόστος της ρύθμισης. Επιπλέον, τα κράτη μέλη πρέπει να πραγματοποιούν εκτεταμένες διαβουλεύσεις όσον αφορά το κόστος και τα οφέλη των ρυθμιστικών πρωτοβουλιών τους ιδίως όταν αυτές συνεπάγονται συγκρούσεις μεταξύ διαφόρων πολιτικών στόχων. (Ολοκληρωμένη κατευθυντήρια γραμμή αριθ. 9). | Κατευθυντήρια γραμμή. Για να δημιουργηθεί ελκυστικότερο επιχειρηματικό περιβάλλον και να ενθαρρυνθούν ιδιωτικές πρωτοβουλίες, τα κράτη μέλη πρέπει να βελτιώσουν την ποιότητα των ρυθμίσεών τους με μία συστηματική και αυστηρή εκτίμηση των οικονομικών, κοινωνικών και περιβαλλοντικών επιπτώσεών τους, λαμβάνοντας παράλληλα υπόψη το διοικητικό κόστος της ρύθμισης. Επιπλέον, τα κράτη μέλη πρέπει να πραγματοποιούν εκτεταμένες διαβουλεύσεις όσον αφορά το κόστος και τα οφέλη για την ανάπτυξη και την απασχόληση των ρυθμιστικών και νομοθετικών πρωτοβουλιών τους ιδίως όταν αυτές συνεπάγονται συγκρούσεις μεταξύ διαφόρων πολιτικών στόχων. (Ολοκληρωμένη κατευθυντήρια γραμμή αριθ. 9). |

Τροποποίηση 10

Τμήμα B, κεφάλαιο B.1, δέκατο έκτο εδάφιο

Κατευθυντήρια γραμμή. Για να προωθηθεί μια περισσότερο επιχειρηματική νοοτροπία και να δημιουργηθεί περιβάλλον που στηρίζει τις ΜΜΕ, τα κράτη μέλη πρέπει να βελτιώσουν την πρόσβαση στη χρηματοδότηση, να προσαρμόσουν τα φορολογικά συστήματα, να ενισχύσουν το καινοτόμο δυναμικό των ΜΜΕ και να παρέχουν σχετικές υπηρεσίες πληροφοριών και στήριξης ώστε να ενθαρρύνουν τη σύσταση νέων επιχειρήσεων και της οικονομικής ανάπτυξής τους σύμφωνα με τον χάρτη για τις ΜΜΕ. Επιπλέον, τα κράτη μέλη πρέπει να ενισχύσουν την κατάρτιση και την εκπαίδευση που διέπεται από επιχειρηματικό πνεύμα (διασταυρούμενη αναφορά στη σχετική κατευθυντήρια γραμμή για την απασχόληση). Τα κράτη μέλη πρέπει επίσης να διευκολύνουν τη μεταβίβαση κυριότητας, να αναθεωρήσουν τους νόμους περί πτωχεύσεως και να βελτιώσουν τις διαδικασίες εξυγίανσης και αναδιάρθρωσης. (Ολοκληρωμένη κατευθυντήρια γραμμή αριθ. 10). | Κατευθυντήρια γραμμή. Για να προωθηθεί μια περισσότερο επιχειρηματική νοοτροπία και να δημιουργηθεί περιβάλλον που στηρίζει τις ΜΜΕ, τα κράτη μέλη πρέπει να βελτιώσουν την πρόσβαση στη χρηματοδότηση, ιδίως στα κεφάλαια υψηλού κινδύνου και στις μικροπιστώσεις, να μεταρρυθμίσουν και να προσαρμόσουν τα φορολογικά συστήματα ενθαρρύνοντας τις επενδύσεις αρχής γενομένης από την εναρμόνιση της φορολογικής βάσης, να ενισχύσουν το καινοτόμο δυναμικό των ΜΜΕ και να παρέχουν σχετικές υπηρεσίες πληροφοριών και στήριξης ώστε να ενθαρρύνουν τη σύσταση νέων επιχειρήσεων και την οικονομική ανάπτυξής τους σύμφωνα με τον χάρτη για τις ΜΜΕ. Επιπλέον, τα κράτη μέλη πρέπει να ενισχύσουν την κατάρτιση και την εκπαίδευση που διέπεται από επιχειρηματικό πνεύμα (διασταυρούμενη αναφορά στη σχετική κατευθυντήρια γραμμή για την απασχόληση) και την ανάληψη κινδύνων και να λάβουν μέτρα για την καταπολέμηση του στιγματισμού νέων επιχειρηματιών που δεν πέτυχαν πλήρως και για τη διευκόλυνση ενός νέου ξεκινήματος αυτών. Τα κράτη μέλη πρέπει επίσης να διευκολύνουν τη μεταβίβαση κυριότητας, να αναθεωρήσουν τους νόμους περί πτωχεύσεως και να βελτιώσουν τις διαδικασίες εξυγίανσης και αναδιάρθρωσης, βελτιώνοντας ταυτόχρονα τους κανόνες της διαχείρισης των επιχειρήσεων και της ευθύνης των διευθυντών. (Ολοκληρωμένη κατευθυντήρια γραμμή αριθ. 10). |

Τροποποίηση 11

Τμήμα B, κεφάλαιο B.2, τέταρτο εδάφιο

Κατευθυντήρια γραμμή. Για να αυξηθούν και να βελτιωθούν οι επενδύσεις στην Ε&Α, τα κράτη μέλη πρέπει να αναπτύξουν ένα συνδυασμό μέτρων για την προώθηση επιχειρηματικών δραστηριοτήτων στον τομέα της Ε&Α, βελτιώνοντας τους όρους-πλαίσιο και διασφαλίζοντας ότι οι επιχειρήσεις θα δραστηριοποιούνται σε ένα ικανοποιητικά ανταγωνιστικό περιβάλλον, αυξάνοντας το επίπεδο και την αποτελεσματικότητα των δημοσίων δαπανών για την Ε&Α, ενισχύοντας τα κέντρα αριστείας, χρησιμοποιώντας καλύτερα τους μηχανισμούς στήριξης, όπως τα φορολογικά μέτρα για την προαγωγή της ιδιωτικής Ε&Α, διασφαλίζοντας έναν ικανοποιητικό αριθμό ειδικευμένων ερευνητών προσελκύοντας περισσότερους φοιτητές στους κλάδους των επιστημών, των τεχνολογιών και της εφηρμοσμένης μηχανικής και βελτιώνοντας τις προοπτικές σταδιοδρομίας και την διεθνική και διατομεακή κινητικότητα των ερευνητών. (Ολοκληρωμένη κατευθυντήρια γραμμή αριθ. 12). Βλέπε επίσης ολοκληρωμένη κατευθυντήρια γραμμή "Να επεκταθούν και να βελτιωθούν οι επενδύσεις σε ανθρώπινο δυναμικό" (αριθ. 22). | Κατευθυντήρια γραμμή. Για να αυξηθούν και να βελτιωθούν οι επενδύσεις στην Ε&Α, τα κράτη μέλη πρέπει να αναπτύξουν ένα συνδυασμό μέτρων για την προώθηση επιχειρηματικών δραστηριοτήτων στον τομέα της Ε&Α, βελτιώνοντας τους όρους-πλαίσιο και διασφαλίζοντας ότι οι επιχειρήσεις θα δραστηριοποιούνται σε ένα ικανοποιητικά ανταγωνιστικό περιβάλλον, αυξάνοντας το επίπεδο και την αποτελεσματικότητα των δημοσίων δαπανών για την Ε&Α, και αναπτύσσοντας τις δημόσιες και ιδιωτικές εταιρικές σχέσεις· ενισχύοντας τα κέντρα αριστείας, χρησιμοποιώντας καλύτερα τους μηχανισμούς στήριξης, όπως τα φορολογικά μέτρα για την προαγωγή της ιδιωτικής Ε&Α, διασφαλίζοντας έναν ικανοποιητικό αριθμό ειδικευμένων ερευνητών προσελκύοντας περισσότερους φοιτητές στους κλάδους των επιστημών, των τεχνολογιών και της εφηρμοσμένης μηχανικής και βελτιώνοντας τις προοπτικές σταδιοδρομίας και την διεθνική και διατομεακή κινητικότητα των ερευνητών ιδίως των ευρωπαίων ερευνητών που έχουν εγκαταλείψει την Ευρώπη και ενισχύοντας το δεσμό μεταξύ επιστήμης, έρευνας και καινοτομίας, διασφαλίζοντας δημόσια χρηματοδότηση που θα ενισχύει τα κέντρα αριστείας και αυξάνοντας τον ανταγωνισμό και την άμυλα στον τομέα της έρευνας. Τα κράτη μέλη οφείλουν να καταβάλουν περισσότερες προσπάθειες για την προαγωγή των επιστημών του μέλλοντος, όπως η κοινωνία της πληροφορίας, η προληπτική δημόσια ιατρική περίθαλψη, οι βιοτεχνολογίες, προωθώντας κυρίως την αντικειμενικότερη ενημέρωση για τα πλεονεκτήματα και τους κινδύνους που σχετίζονται με πιο αμφιλεγόμενες έρευνες, όπως οι έρευνες για τους ΓΤΟ και τα εμβρυϊκά βλαστικά κύτταρα. (Ολοκληρωμένη κατευθυντήρια γραμμή αριθ. 12). Βλέπε επίσης ολοκληρωμένη κατευθυντήρια γραμμή "Να επεκταθούν και να βελτιωθούν οι επενδύσεις σε ανθρώπινο δυναμικό" (αριθ. 22). |

Τροποποίηση 12

Τμήμα Β, κεφάλαιο Β.2, έβδομο εδάφιο

Κατευθυντήρια γραμμή. Για να διευκολυνθούν η καινοτομία και η υιοθέτηση των ΤΠΕ, τα κράτη μέλη πρέπει να εστιάσουν τις προσπάθειές τους στη βελτίωση των υπηρεσιών στήριξης της καινοτομίας, ιδίως για τη μεταφορά τεχνολογίας, στη δημιουργία πόλων και δικτύων καινοτομίας που θα ωθήσουν σε συνεργασία πανεπιστήμια και επιχειρήσεις, στην ενθάρρυνση της μεταφοράς γνώσης μέσω των FDI, στην καλύτερη πρόσβαση στη χρηματοδότηση και στην παροχή προσιτών και σαφώς καθορισμένων δικαιωμάτων πνευματικής ιδιοκτησίας. Πρέπει να διευκολύνουν την υιοθέτηση των ΤΠΕ και των σχετικών αλλαγών της οργάνωσης εργασίας στην οικονομία. (Ολοκληρωμένη κατευθυντήρια γραμμή αριθ. 13). | Κατευθυντήρια γραμμή. Για να διευκολυνθούν η καινοτομία και η υιοθέτηση των ΤΠΕ, τα κράτη μέλη πρέπει να εστιάσουν τις προσπάθειές τους στη βελτίωση των υπηρεσιών στήριξης της καινοτομίας, ιδίως για τη μεταφορά τεχνολογίας, στη δημιουργία πόλων και δικτύων καινοτομίας που θα ωθήσουν σε συνεργασία πανεπιστήμια και επιχειρήσεις διευκολύνοντας τη δημιουργία φυτωρίων, στην ενθάρρυνση της μεταφοράς γνώσης μέσω των FDI, στην καλύτερη πρόσβαση στη χρηματοδότηση και στην παροχή προσιτών και σαφώς καθορισμένων δικαιωμάτων πνευματικής ιδιοκτησίας. Πρέπει να διευκολύνουν την υιοθέτηση των ΤΠΕ και των σχετικών αλλαγών της οργάνωσης εργασίας στην οικονομία. (Ολοκληρωμένη κατευθυντήρια γραμμή αριθ. 13). |

Τροποποίηση 13

Τμήμα Β, κεφάλαιο Β.2, ένατο εδάφιο

Κατευθυντήρια γραμμή. Για να ενθαρρυνθεί η βιώσιμη χρησιμοποίηση των πόρων και να ενισχυθούν οι συνεργίες μεταξύ της προστασίας του περιβάλλοντος και της οικονομικής ανάπτυξης, τα κράτη μέλη πρέπει να δώσουν προτεραιότητα στην εσωτερίκευση του εξωτερικού περιβαλλοντικού κόστους, στη βελτίωση της ενεργειακής απόδοσης καθώς και στην ανάπτυξη και εφαρμογή τεχνολογιών φιλικών προς το περιβάλλον. Η εφαρμογή αυτών των προτεραιοτήτων πρέπει να είναι σύμφωνη με τις δεσμεύσεις που αναλήφθηκαν σε ευρωπαϊκό επίπεδο και με τις δράσεις και τα μέσα που προτείνονται στο πρόγραμμα δράσης για τις περιβαλλοντικές τεχνολογίες (ETAP), μέσω της χρήσης των μέσων που βασίζονται στην αγορά, των επιχειρηματικών κεφαλαίων και της χρηματοδότησης της Ε&Α, των οικολογικότερων δημοσίων συμβάσεων και της κατάργησης των επιβλαβών για το περιβάλλον επιδοτήσεων καθώς και άλλων μέσων πολιτικής. (Ολοκληρωμένη κατευθυντήρια γραμμή αριθ. 14). | Κατευθυντήρια γραμμή. Για να ενθαρρυνθεί η βιώσιμη χρησιμοποίηση των πόρων και να ενισχυθούν οι συνεργίες μεταξύ της προστασίας του περιβάλλοντος και της οικονομικής ανάπτυξης, τα κράτη μέλη πρέπει να δώσουν προτεραιότητα στην εσωτερίκευση του εξωτερικού περιβαλλοντικού κόστους κυρίως στους τομείς της ενέργειας, των μεταφορών και της γεωργίας, στη βελτίωση της ενεργειακής απόδοσης καθώς και στην ανάπτυξη και εφαρμογή τεχνολογιών φιλικών προς το περιβάλλον. Τα κράτη μέλη πρέπει επιπλέον να χρησιμοποιούν τις περιβαλλοντικές πολιτικές επιθετικότερα προς ενίσχυση της ανάπτυξης και της απασχόλησης, εξελίσσοντας και εφαρμόζοντας σχέδια δράσης για τεχνολογίες και καινοτομίες που είναι φιλικές προς το περιβάλλον, ιδίως τις επενδύσεις που απαιτούνται για την επίτευξη των στόχων του Κιότο, συμπεριλαμβανομένης της αποτελεσματικής χρήσης παραδοσιακών μορφών ενέργειας, ιδίως εκείνων που δεν συνιστούν κίνδυνο για τους στόχους του πρωτοκόλλου του Κιότο και που πρέπει να αυξηθούν. Η εφαρμογή αυτών των προτεραιοτήτων πρέπει να είναι σύμφωνη με τις δεσμεύσεις που αναλήφθηκαν σε ευρωπαϊκό επίπεδο και με τις δράσεις και τα μέσα που προτείνονται στο πρόγραμμα δράσης για τις περιβαλλοντικές τεχνολογίες (ETAP), μέσω της χρήσης των μέσων που βασίζονται στην αγορά, των επιχειρηματικών κεφαλαίων και της χρηματοδότησης της Ε&Α, των οικολογικότερων δημοσίων συμβάσεων και της κατάργησης των επιβλαβών για το περιβάλλον επιδοτήσεων καθώς και άλλων μέσων πολιτικής. (Ολοκληρωμένη κατευθυντήρια γραμμή αριθ. 14). |

Τροποποίηση 14

Τμήμα B, κεφάλαιο B.2, ενδέκατο εδάφιο

Κατευθυντήρια γραμμή. Για να προωθηθεί η δημιουργία μιας ισχυρής ευρωπαϊκής βιομηχανικής βάσης, τα κράτη μέλη πρέπει να επικεντρωθούν στην ανάπτυξη νέων τεχνολογιών και αγορών. Αυτό προϋποθέτει, ιδίως, την από κοινού ανάπτυξη και εφαρμογή ευρωπαϊκών πρωτοβουλιών τεχνολογιών και τη δημιουργία εταιρικών σχέσεων μεταξύ δημοσίου και ιδιωτικού τομέα που θα συμβάλουν στην αποκατάσταση των πραγματικών αδυναμιών της αγοράς, καθώς και στη δημιουργία και την ανάπτυξη περιφερειακών ή τοπικών συσπειρώσεων. (Ολοκληρωμένη κατευθυντήρια γραμμή αριθ. 15). | Κατευθυντήρια γραμμή. Για να προωθηθεί η δημιουργία μιας ισχυρής ευρωπαϊκής βιομηχανικής βάσης, τα κράτη μέλη πρέπει να επικεντρωθούν στην ανάπτυξη νέων τεχνολογιών και αγορών, και εκτός της Ευρώπης, ώστε η παγκοσμιοποίηση να μην αποτελεί κίνδυνο, αλλά νέα ευκαιρία για τον μεγαλύτερο εξαγωγέα του κόσμου. Θα πρέπει να καταρτίσουν μια επικοινωνιακή στρατηγική που θα έχει ως στόχο την καταπολέμηση του αισθήματος ανασφάλειας των πολιτών απέναντι στην παγκοσμιοποίηση, στο άνοιγμα των αγορών και στον ανταγωνισμό. Αυτό προϋποθέτει, ιδίως, την από κοινού ανάπτυξη και εφαρμογή ευρωπαϊκών πρωτοβουλιών τεχνολογιών και τη δημιουργία εταιρικών σχέσεων μεταξύ δημοσίου και ιδιωτικού τομέα που θα συμβάλουν στην αποκατάσταση των πραγματικών αδυναμιών της αγοράς, τη δημιουργία και την ανάπτυξη περιφερειακών ή τοπικών συσπειρώσεων (Ολοκληρωμένη κατευθυντήρια γραμμή αριθ. 15). |

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και στα Κοινοβούλια των κρατών μελών.

[1] Κείμενα που εγκρίθηκαν, P6_TA(2005)0034.

--------------------------------------------------